KOMISIJOS REGLAMENTAS (EB) Nr. 485/2007
2007 m. balandžio 30 d.
nustatantis kompensuojamosios pagalbos dydį 2006 m. Bendrijoje išaugintiems ir parduotiems bananams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 13 d. Tarybos reglamentą (EEB) Nr. 404/93 dėl bendro bananų rinkos organizavimo (1), ypač į jo 12 straipsnio 6 dalies pirmą pastraipą,
kadangi:
(1)
Taikant Reglamento (EEB) Nr. 404/93 12 straipsnio 3 dalį, kompensacija už bet kokį pajamų netekimą Bendrijos gamintojams yra skaičiuojama remiantis skirtumu tarp vienodo dydžio tipinių pajamų ir vidutinių produkcijos pajamų už Bendrijoje užaugintus ir rinkai pateiktus bananus per atitinkamus metus.
(2)
Reglamente (EEB) Nr. 404/93 su pakeitimais, padarytais Reglamentu (EB) Nr. 2013/2006, nuo 2007 m. sausio 1 d. nenumatyta bananams taikyti kompensuojamosios pagalbos schemos. Vis dėlto, remiantis Reglamento (EB) Nr. 2013/2006 4 straipsnio 1 dalies antra įtrauka, Reglamento (EEB) Nr. 404/93 12 straipsnis toliau taikomas kompensacinės pagalbos sistemai 2006 metams.
(3)
1993 m. liepos 9 d. Komisijos reglamento (EB) Nr. 1858/93, nustatančio išsamias Tarybos reglamento (EEB) Nr. 404/93 dėl pagalbos schemos kompensuojant prekybos bananų sektoriuje (2) pajamų netekimą taikymo taisykles 2 straipsnio 2 dalis nustato vienodo dydžio tipines pajamas - 64,03 EUR už 100 kilogramų grynojo svorio žalių bananų paėmimo iš pakavimo patalpos etape.
(4)
2006 m. vidutinės produkcijos pajamos, skaičiuojamos pagal vidurkį tarp ne užauginimo regionuose parduotų bananų, pristatytų į pirmą iškrovimo uostą (prekių neiškrovus) kainų ir bananų, parduotų užauginimo regionuose, pardavimo vietinėse rinkose kainų, atsižvelgiant į Reglamento (EEB) Nr. 1858/93 3 straipsnio 2 dalyje nustatyto dydžio sumas, yra mažesnės už 2006 m. taikomas vienodo dydžio tipines pajamas. Atitinkamai turėtų būti nustatyta kompensacinė pagalba, mokėtina 2006 m.
(5)
Vadovaujantis Reglamento (EEB) Nr. 404/93 12 straipsnio 6 dalies antra pastraipa, papildoma pagalba yra teikiama vienam ar keliems gamybos regionams, kai vidutinės produkcijos pajamos yra gerokai mažesnės už vidutines Bendrijos pajamas.
(6)
Vidutinės metinės produkcijos pajamos, gautos parduodant Martinikoje, Gvadelupoje ir Kretoje bei Lakonijoje užaugintus bananus, buvo gerokai mažesnės už vidutines Bendrijos pajamas 2006 m. Todėl reikėtų skirti papildomą pagalbą Martinikos, Gvadelupos ir Kretos bei Lakonijos gamybos regionams. Atsižvelgiant į 2006 m. duomenis, kuriuose atsispindi sunkios prekybos sąlygos, reikėtų nustatyti papildomą pagalbą, kuri padengtų 75 % skirtumo tarp vidutinių bendrijos pajamų ir vidutinių pajamų, užregistruotų už tuose regionuose parduotus produktus.
(7)
Neturint visų reikiamų duomenų, kompensuojamosios pagalbos dydis 2006 m. negalėjo būti nustatytas anksčiau. Reikėtų numatyti, kad pagalbos už 2006 m. likutis būtų sumokėtas per du mėnesius, skaičiuojant nuo šio reglamento įsigaliojimo dienos.
(8)
Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Kompensuojamosios pagalbos dydis, numatytas Reglamento (EEB) Nr. 404/93 12 straipsnyje už 2006 m. Bendrijoje išaugintus ir parduotus šviežius bananus, žymimus kodu KN ex 0803, išskyrus tikruosius bananus, nustatytas 18,56 EUR už 100 kilogramų.
2. 1 dalyje numatytos pagalbos dydis didinamas 13,95 EUR už 100 kilogramų už Martinikos regione išaugintus bananus, 15,42 EUR už 100 kilogramų už Gvadelupos regione išaugintus bananus ir 3,58 EUR už 100 kilogramų už Kretos bei Lakonijos regionuose išaugintus bananus.
2 straipsnis
Nukrypstant nuo Reglamento (EEB) Nr. 1858/93 10 straipsnio, kompetentingos valstybių narių institucijos sumoka skiriamą kompensuojamosios pagalbos likučio už 2006 m. sumą per du mėnesius nuo šio reglamento įsigaliojimo dienos, atlikus tame straipsnyje numatytus patikrinimus.
3 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. balandžio 30 d.